2020 के बिहार बिधानसभा चुनाव

**2020 के बिहार बिधानसभा चुनाव** भारतीय राज्य बिहार के बिधानसभा सभ बदे बिधायक चुने ला तीन चरन मे भइल रहे। बिहार के बिधानसभा मे कुल २४३ सीट बाटे, जेकरा मे पहिलका चरन के वोटिंग ७१ गो सीट खातिर २८ अक्टूबर २०२० के भइल, दूसरका चरन के वोटिंग ९४ सीट खातिर ३ नवंबर के, आ तिसरा आ अंतिम चरन मे बाकी ७८ सीट खातिर ७ नवंबर के वोट पड़ल। चुनाव के नतीजा १० नवंबर २०२० के घोषित भइल।

चुनाव के बाद, नीतीश कुमार के एनडीए के नेता चुनल गइल आ ऊ फेर से मुख्यमंत्री के सपथ लिहलें, दु गो नवा उपमुख्यमंत्री, ताराकिशोर प्रसाद आ रेणु देवी के चुनल गइल। दोसर देने, तेजस्वी यादव के विपक्ष आ महागठबंधन के नेता चुनल गइल। बादि मे विजय कुमार सिन्हा के बिधानसभा के स्पीकर चुनल गइल।

## पृष्ठभूमि

भारत के संबिधान के अनुच्छेद 168 मे लिखल बा, बिहार बिधानसभा,बिहार के सासन से नीचलका सदन हऽ, जेवन की स्थाई ना होला आ एकरा समाप्त कइल जा सकेला। जदि बीच मे एकरा मत गिरावल जाव तऽ एकर कर्यकाल पाँच बरिस के होला। एकर सदस्यन के जनता मत चाहे भोट देके चुनेला।

पिछलका चुनाव, तीन गो बड़ दल, राजद, जदयु आ काँग्रेस के गठबंधन, जेकर नांव महागठबंधन रहे, एनडीए से जीतल रहे। बाकिर 2017, मे नीतीश कुमार महागठबंधन छोड़ि के एनडीए मे मिल गइल रहन। मुख्यमंत्री नितीशे कुमार रहलें बाकिर उपमुख्यमंत्री तेजस्वी यादव के अस्थान प सुशील मोदी बनलें।

### मुद्दा

एह चुनाव के मुख्य मुद्दा रोजगार आ अर्थव्यवस्था रहे। बिहार, ढेर दिन से, अर्थव्यवस्था के दृष्टिकोन के एगो पिछड़ल राज्य रहल बा आ एहिजा से बहुते मजूर देस के दोसर राज्यन मे जाइ के मजूरी खटेलन। कोरोना महामारी के तालाबंदी के चलते मजूरन के काम बिना आपन घरे लउटे के पड़ल, आ एकरा से सभ से बेसि असर बिहार प पड़ल। एहमे से ढेर मजूरा लोग एह सभ के दोस सरकार के दिहल। एह बेरा नीतीश कुमार के पंद्रह बरिस के सासन के चलते उनकर बिरोध मे एगो लहरो रहे।

तीन लोग किसान कानून, जवन लोकसभा मे पारित भइल रहे आ जेकरा चलते भारत भ मे धरना भइल ओकरो प्रभाव एहिजा के चुनाव प पड़ल।

रोजगार के कमी, 2019 बिहार बाढ़ के बाद बाढ़ राहत के कथित राजनीतिकरण आ कोविड़-19 महामारी मे सम्हारे मे राज्य सरकार के कथित अक्षमता लेखा मुद्दा चुनाव मे परजोग भइल।

## कार्यक्रम

25 सितंबर के चुनाव आयोग, चुनाव के तारिखन के घोसना कइलस:

## दल आ गठबंधन

### राष्ट्रीय लोकतांत्रिक गठबंधन

राष्ट्रीय लोकतांत्रिक गठबंधन चाहे एनडीए के सरकार अबही बिहार मे बा जेकर नेता नीतीश कुमार हवन आ एकर सदस्य मुख्य रूप भाजपा आ जदयु बा।

पिछलका चुनाव मे एह गठबंधन के नेतृत्व भाजपा कइले रहे आ बाकि सभ छोट छोट दल जइसे लोजपा, रालोसपा आ हम सेक्युलर एकर सदस्य रहे आ जदयू महागठबंधन मे रहे। 2017 मे जदयु आपन गठबंधन बदल लिहलस जेकरा चलते महागठबंधन के सरकार गिर गइल आ एनडीए सरकार मे आइ गइल। 2018 मे रालोसपा आ हम सेक्युलर एनडीए के छोड़ दिहलस।

2020 के चुनाव परचार घड़ी, अगस्त मे हिन्दुस्तानी आवाम मोर्चा एह गठबंधन मे आइल आ फेर अक्टूबर 2020 मे विकासशील इंसान पार्टी एह गठबंधन के सदस्य बनल। बाकिर लोक जनशक्ति पार्टी के हमला के चलते परचार मे दिक्कत भइल। लोक जनशक्ति पार्टी के नेता चिराग पसवान के मोल भाव करे बदे दिल्लियो बोलवल गइल, बाकिर अंत मे लोजपा गठबंधन छोड़ि दिहलस आ कहलस जे ऊ खाली जदयू के खिलाफ उम्मीदवार खाड़ करी भाजपा के खिलाफ ना। ओकरा बाद भाजपा के प्रदेश उपसचिव संगे बहुते नेता चुनाव लड़े ला लोजपा मे गइल।  

राजनितिक बिसलेसक लोग ई मानेला जे, लोजपा के अकेले चुनाव लड़ के आपन कवनो लाभ ना होइत बलुक ऊ जदयु के उम्मीदवार लोग चुनाव हरवावे के एगो हथियार रहे, जेकरा भाजपा जदयू के सीट कम करे बदे खाड़ा कइले रहे, जेहसे ऊ सभ से बड़ दल बन सको। ओह घड़ी भाजपा ई कहलस जे सीट के संख्या कूछुवो होखो नितिशे कुमार मुख्यमंत्री बनिहें।

लोक जनशक्ति पार्टी आ जनता दल (युनाइटेड) दुनो से अनुसूचित जाति के मतदाता सभ के कुछ वर्गन के बीच बोलबाला रहे के उमेद रहे, जबकि भारतीय जनता पार्टी से उम्मीद रहे कि ऊ उंच जात के लोगन के भोट लेवे मे सफल रही।

जनता दल (युनाइटेड) टिकट बाँटे मे आपन लव-कुश समीकरन के महत्व देके आपन मूल मतदाता प बिस्वास कइलस, बाकिर ऊंच जात आ ईबीसी यी के बढ़िया प्रतिनिधित्व दिहलस। 115 सीट जे प ऊ चुनाव लड़ल, ओमे से 17 गो टिकट ऊँच जात के मिलल, आ कोइरी आ कुर्मी उम्मीदवारन के क्रमशः 17 आ 7 सीट मिलल। दोसर ओर ईबीसी 115 मे से 21 सीटोन प चुनाव लड़ल।

### महागठबंधन

महागठबंधन बिहार मे मुख्य बिपक्ष हऽ, जेमे राष्ट्रीय जनता दल, भारतीय राष्ट्रीय काँग्रेस के संंगे भाकपा आ माले बा।

पिछलका चुनाव मे, महागठबंधन राष्ट्रीय जनता दल, भारतीय राष्ट्रीय काँग्रेस आ जदयू संगे बनल रहे। इ सरकारो बनावे के सफल भइल बाकिर बादि मे जदयु के समर्थन के लिहला से सरकार गिर गइल। फेर जब इ बिपक्ष मे गइल तऽ हिन्दुस्तानी आवाम मोर्चा लेखा छोट छोट पार्टी एहसे जुड़ल। सितंबर 2020 मे समाजवादी पार्टी जवन की पिछलका चुनाव लड़ल रहे ई चुनाव ना लड़ल आ राजद के समर्थन देवे के घोसना कइलस।

बादि मे लेफ्ट पार्टी सभ एकर हिस्सा बनल। एकरा नाया परयोग कहल गइल, जवन जात से ऊपर जाके जात आ वर्ग दुनो के बात करी। बिहार मे कम्युनिस्ट पार्टी सभ ऐतिहासिक रूप से राज्य मे बड़ उपस्थिति दर्ज कइले रहे जे मंडल आयोग के बाद कम हो गइल रहे, माले अपना के बचा के धइलस आ पीछलका चुनाव मे सभ से बड़ गैरगठबंधन दल बनल रहे।

गठबंधन मे शामिल झारखंड मुक्ति मोर्चा के संगे सीट साझा करे के समझौता को 3 अक्टूबर 2020 के अंतिम रूप दिहल गइल रहे। 7 अक्टूबर के, झारखंड मुक्ति मोर्चा बिहार मे महागठबंधन से अलग होखे के ऐलान कइलस आ कहलस कि व ऊ झारखंड राज्य मे आपन गठबंधन के बनइले रही।

### ग्रैंड डेमोक्रेटिक सेकुलर फ्रंट

2020 के बिहार बिधानसभा ठीक पहिले उपेंद्र कुशवाहा राष्ट्रीय जनता दल के प्रतिनिधित्व वला महागठबंधन से बहरी हो गइलन। ऊ उत्तर प्रदेश के दल बहुजन समाज पार्टी संगे गठबंधन बना लिहलन। एकरा बादि ई दुनो पार्टी संगे मिल के अउरी तीन लोग पार्टी संगे मिल के ग्रैंड डेमोक्रेटिक सेकुलर फ्रंट बनइलस।

### आउर सभ

चुनाव लड़े वला कय गो अउरी छोट छोट दल आ गठबंधन रहे, इन सभ के परभाव बहुते कम रहल। जनवरी 2020 ले, बिहार मे 120 गैर-पंजीकृत आ पंजीकृत दल रहे।

2 अक्टूबर 2020 के, प्रोग्रेसिव डेमोक्रेटिक अलाएंस (पिडिए) आ यूनाइटेड डेमोक्रेटिक अलाएंस (यूडिए) नांव के दुगो आऊर गठबंधन सोझा आइल। पिडिए, पप्पू यादव के जन अधिकार पार्टी (लोकतांत्रिक), चंद्रशेखर आज़ाद रावण के आजाद समाज पार्टी, सोशल डेमोक्रेटिक पार्टी ऑफ इंडिया आ बहुजन मुक्ति पार्टी मिल के बनइले रहे। यूडिए बीस गो छोट छोट दल से मिल के बनल रहे जेकर नेता यशवंत सिन्हा रहन। नवका पार्टी प्लुरल्स ओ सभ सीटन प चुनाव लड़ल।

बादि मे यूडिए टूट गइल आ एकर सदस्य दोसर दोसर क्षेत्रिय चाहे राष्ट्रीय दलन से मिल गइल। एकर अलावे लोक जनशक्ती पार्टी 134 सीट, महाराष्ट्र के शिवसेना 30-40 सीट आ झारखंड मुक्ति मोर्चा 7 सीटन प चुनाव लड़ल।

## उम्मीदवार

## सर्वे आ पोल
### सीट के अनुमान

### वोट के बखरा

## चुनाव

भारत के मुख्य चुनाव आयुक्त, सुनील अरोरा, 25 सितंबर के घोसना कइलन जे, बिहार बिधानसभा चुनाव 28 अक्टूबर 2020 से चालू होई, आ तीन चरन मे 243 सीटन प होई। भारतीय चुनाव आयोग के मोताबिक 60 गो पंजिकृत पार्टी चुनाव लड़े के रहे।

चुनाव कोविड-19 महामारी के घड़ी भइल रहे एही से भारतीय चुनाव आयोग जरूरी दिशानिर्देश जारी कइलस। चुनाव परचार दुनो शारीरिक आ ऑनलाइन रूप से भइल। रैली सभ मे काम भीड़ करे के दिशानिर्देशो जारी भइल रहे। कोविड-19 महामारी के चलते मतदान के समय नक्सल परभावित क्षेत्रन के छोड़ि के बाकि सभ जगह एक घंटा बढ़ाई के भोरे 7 बजे से साँझे 6 बजे ले कइ दिहल गइल। दिशानिर्देशन के अनुसार, एगो बूथ प सभ से बेसि लोग जे रह सकेला, ओकरा 1500 से कमती कर के 1000 कइ दिहल गइल। सात लाख गो सैनिटाइजर, 46 लाख जाब (मास्क), 6 लाख पीपीई किट, 6.7 लाख फेस शील्ड आ 23 लाख दस्ताना के जोगाड़ कइल गइल।

### मतदान

एह चुनाव मे 57.04% वोट पड़ल, जवन की 2015 के बिधानसभा चुनाव मे पड़ल 56.66% से 0.39% बेसि रहल। एह चुनाव मे 59.58% वोट मेहरारू लोग दिहलस आ मरद लोग 54.68% वोट दिहलस।

### पहिलका चरन

पहिलका चरन मे 1066 (952 मरद आ 114 मेहरारू) लोग अलग अलग क्षेत्रन से चुनाव लड़ल। गया नगर बिधानसभा क्षेत्र से सभ से बेसि 27 गो उम्मीदवार लोग चुनाव लड़ल आ बाँका जिला के कटोरिया से सभ से कम 5 गो उम्मीदवार लोग चुनाव लड़ल। पहिलका चरन मे 2.15 करोड़ मतदाता लोग वोट दे सकत रहे जेमे 1.12 करोड़ मरद, 1.01 करोड़ मेहरारू आ 599 जाना तृतिय लिंग के रहे।

एह चरन मे 55.68% वोट गिरल, 56.8% मरद आ 54.4% मेहरारू लोग वोट दिहलस। एह चरन मे पिछलका हाली 54.94% वोट गिरल रहे।

### दोसरका चरन

एह चरन मे 1463 (1315 मरद, 147 मेहरारू आ एगो तृतिय लिंग) लोग अलग अलग क्षेत्रन से चुनाव लड़ल।

चुनाव 3 नवंबर के भइल जेमे 55.7% वोट गिरल।

### तीसरका चरन

तीसरका चरन मे, 78 सीटन प 1094 मरद, 110 मेहरारू लोग चुनाव मे खाड़ भइल। 2.35 करोड़ मातदाता लोग मे से 1.23 करोड़ मरद आ 1.12 करोड़ मेहरारू रहे।

चुनाव 7 नवंबर 2020 के भइल आ 59.94% वोट पड़ल जे तीनो चरन मे सभ से बेसि रहे।

### घटना

पहिलका चरन से एक दिन पहिले, 27 अक्टूबर 2020 के, गया जिला के इमामगंज से तीन गो आईईडी बॉम्ब मीलल, जेकरा नष्ट कइल गइल।

पहिलका चरन के चुनाव के दिन, 28 अक्टूबर 2020 के औरंगाबाद जिला से तीन गो आईईडी बॉम्ब मीलल, जेकरा सीआरपीएफ के जवान लोग नष्ट कइलस।

## नतीजा
### संक्षेप

एनडीए के कुल 125 (36.26% वोट) गो सीट आइल आ महागठबंधन के 110 (37.23% वोट) गो सीट आइल, जीडीएसएफ 6 गो सीट जीतल आ बाकी सभ दल एगो। इ नतीजा बहुते बिस्लेसक ले अचका दिहलस एहसे की महागठबंधन के जीते के उमेद रहे। पी मार्क पोलिंग एजेंसी के अनुमान खाली सही भइल जे एनडीए के एगो छोट बहुमत दिहले रहे। राष्ट्रीय जनता दल 75 गो सीट जीत के सभ से बड़ दल बनल बाकिर ओकर सीट पीछलका चुनाव से कम रहे। भारतीय जनता पार्टी के 74 गो सीट मिलल आ एह चुनाव मे सभ से बेसि लाभ एकरे भइल, काहे की ई पार्टी पीछलका चुनाव से तीस प्रतिशत बेसि सीट मिलल। जनता दल (युनाइटेड) आ भारतीय राष्ट्रीय काँग्रेस के 43 आ 19 गो सीट मिलल आ ई दुनो दल के सीट पीछलका चुनाव से कम हो गइल। ऑल इंडिया मजलिसे इत्तेहदुल मुस्लिमीन 5 गो सीट जीत के बिहार के राजनीति मे ढूकल। कम्युनिस्टो पार्टी सभ के एह चुनाव मे लाभ भइल, माले 12 सीट प जीतल, अउर भाकपा आ भाकपा (मार्क्सवादी) के 2-2 गो सीट भेंटाइल। विकासशील इंसान पार्टी, जे पहिला बेरा चुनाव लड़ल रहे ओकर 4 गो सीट मिलल। सुमित कुमार सिंह एकलौता निर्दलीय नेता रहलें जे बिधायक बनलन।

अइसन क्षेत्र जेने मेहरारू लोग मरद लोग से बेसि वोट दिहल, ओहिजा एनडीए आगे रहल। एनडीए के जीतल 125 गो सीट मे से, 99 गो सीट अइसन रहे जेने मेहरारू लोग मरद लोग से बेसि वोट दिहले रहे। नाहियो तऽ, 20% सीट अइसन रहे जेहपे जीत के अंतर, मय वोट के 2.5% से कम रहे। अइसन 21 गो सीट एनडीए आ 22 गो सीट महागठबंधन जीतल जेहपे जीत के अंतर, मय वोट के 2.5% से कम रहे।

### जिला सभ के नतीजा

उत्तर प्रदेश से लागल जिला सभ मे भाजपा महागठबंधन से नीमन प्रदर्शन कइलस, बाकिर जदयू के सीट काम हो गइल। चंपारण क्षेत्र मे एनडीए बहूते सीट जीतल।

### क्षेत्र सभ के नतीजा

## फल
### सरकार बनउवल

चुनाव ओरा गइला प मुख्यमंत्री नीतीश कुमार रज्यपाल के आपन त्यागपत्र 13 नवंबर 2020 के दिहलें। 15 नवंबर 2020 के, 12:30 बजे एनडीए के सदस्य लोग भेंट कइलस आ नीतीश कुमार के आपन मुख्यमंत्री चुनलस। ओह भेंट मे नीतीश कुमार के एनडीए के नेता आ सरकार के मुख्यमंत्री चुनल गइल। एनडीए के नेता चुनइला के बादि, नीतीश कुमार कहलें जे ऊ मुख्यमंत्री नइखन बनल चाहत आ भारतीय जनता पार्टी से केहू के मुख्यमंत्री बनावल जाव। बाकिर भारतीय जनता पार्टी के जोर दिहला प ऊ एकरा सकार लीहलें। ओकर बाद नीतीश कुमार राज्यपाल लगे जा के सरकार बनावे के दावा कइलें।

### प्रतिक्रिया आ बिश्लेषण

चुनाव के नतीजा आ गइला प नीतीश कुमार भारत के परधानमंत्री नरेंद्र मोदी के एनडीए के परचार मे जोगदान करे बदे धन्यवाद कइलन। नरेंद्र मोदी बिजय के घोसना करत कहलें जे "बिहार मे एक बेर फेनु लोकतंत्र के बिजय भइल बा।"

नतीजा के देखि के, तेजस्वी यादव दावा कइलें जे ऊ लगो 130 सीट जीतल बा आ बहुमत ऊ लोग के मिलल बा बाकिर चुनाव आयोग नतीजा एनडीए के पक्ष मे दिहले बा। ऊ आगे कहलें जे महागठबंधन 20 गो सीट पोस्टल बैलट के गिनती के धांधली के चलते हारि गइल बा, आ एह बिसय प कोर्टो मे जाय के बाति कहलन।

टाइम पत्रिका एकरा मोदी के हिंदू राष्ट्रवाद के जीत कहलस। बिश्लेषण के अनुसार भाजपा राज्य मे पहिले से बेसि बरियार हो गइल बिया। 14वां दलाई लामा नीतीश कुमार के चुनाव जीतला के बधाई दिहलन।

### उप-चुनाव

कुशेश्वर अस्थान आ तारापुर बिधानसभा से जीतल बिधायक लोग के मुअला पऽ 2021 मे ओहिजा उप-चुनाव भइल, जेह मे दुन्नो सीट जदयू जीतल।

## इहो देखल जाय

* बिहार बिधानसभा

## संदर्भ
श्रेणी:बिहार के राजनीति
चुनाव 2020